Broj: 711-I-1239-P-69/18-02-11

Zagreb, 15. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev Vinke Kolić, ravnateljice Hrvatskog hidrografskog instituta**, za davanjem očitovanja Povjerenstva, na 22. sjednici održanoj dana 13. rujna 2018.g., daje sljedeće:

**OČITOVANJE**

**Ravnatelj Hrvatskog hidrografskog instituta se do stupanja na snagu Zakona o izmjenama i dopunama Zakona o hidrografskoj djelatnosti („Narodne novine“ broj 71/14.), odnosno do dana 19. lipnja 2014.g., na temelju članka 3. stavka 2. ZSSI-a, smatrao dužnosnikom u smislu odredbi ZSSI-a te su se na njega primjenjivale odredbe ZSSI-a. Nakon stupanja na snagu navedenih Izmjena i dopuna Zakona o hidrografskoj djelatnosti, ravnatelja imenuje i razrješuje Upravno vijeće Hrvatskog hidrografskog instituta te se isti više ne smatra dužnosnikom u smislu odredbi ZSSI-a slijedom čega nije obveznik podnošenja Izvješća o imovinskom stanju dužnosnika.**

Obrazloženje

Zahtjev za davanjem očitovanja Povjerenstva podnijela je Vinka Kolić, ravnateljica Hrvatskog hidrografskog instituta. U knjigama ulazne pošte zahtjev je zaprimljen pod poslovnim brojem 711-U-721-P-69/18-01-2, dana 26. veljače 2018.g., povodom kojeg se vodi predmet broj P-69/18.

Podnositeljica zahtjeva traži očitovanje Povjerenstva vezano za status ravnatelja Hrvatskog hidrografskog instituta. U zahtjevu se tako navodi da je Hrvatski hidrografski institut (u daljnjem tekstu: HHI) javna ustanova osnovana Zakonom o hidrografskoj djelatnosti („Narodne novine“ broj: 68/98., 110/98., 163/03. i 71/14.). Člankom 27. navedenog Zakona propisano je da prava koja ima Republika Hrvatska kao osnovač HHI obavlja Vlada Republike Hrvatske, osim prava iz članka 32. stavka 2. podstavka 1. Zakona. Zakonom o izmjenama i dopunama Zakona o hidrografskoj djelatnosti („Narodne novine“ broj 71/14.), koji je stupio na snagu 19. lipnja 2014.g., izmijenjeno je tijelo nadležno za imenovanje, kao i postupak imenovanja ravnatelja HHI, na način da od tada ravnatelja imenuje i razrješava Upravno vijeće HHI na temelju provedenog javnog natječaja uz suglasnost ministra nadležnog za poslove pomorstva. Do stupanja na snagu navedenog Zakona o izmjenama i dopunama ravnatelja je imenovala Vlada Republike Hrvatske bez natječaja.

Slijedom navedenog, podnositeljica traži tumačenje Povjerenstva je li nakon stupanja na snagu navedenog Zakona o izmjenama i dopunama Zakona o hidrografskoj djelatnosti ravnatelj instituta obveznik podnošenja Izvješća o imovinskom stanju Povjerenstvu te smatra li se dužnosnikom u smislu članka 3. stavka 2. i 3. ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od strane dužnosnika osobno, sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. Međutim, obzirom da se zahtjevom traži tumačenje odredbi ZSSI-a u odnosu na konkretnu situaciju, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Uvidom u Registar Trgovačkog suda u Splitu, utvrđeno je da je pod MBS: 060164639 upisana ustanova HRVATSKI HIDROGRAFSKI INSTITUT , OIB: 51867618130. Osnivač navedene Ustanove je Republike Hrvatska, a kao osoba ovlaštena za zastupanje upisana je Vinka Kolić, ravnateljica. U podacima o osnivačkom aktu upisani su: Zakon o hidrografskoj djelatnosti od 24. travnja 1998. godine („Narodne novine“ broj 68/98); Ispravak Zakona o hidrografskoj djelatnosti od 15. svibnja 1998. godine; („Narodne novine“ broj 110/98), u članku 21, 32, 36, 47, i čl. 55. Zakonom o izmjenama i dopunama Zakona o hidrografskoj djelatnosti od 16. 10. 2003. godine („Narodne novine“ broj 163/03) izmijenjen je Zakon o hidrografskoj djelatnosti od 12. 05. 1998. godine.

Zakonom o hidrografskoj djelatnosti („Narodne novine“ broj 68/98.) donesenim 24. travnja 1998.g., člankom 34. Zakona bilo je propisano da je voditelj Instituta ravnatelj. Ravnatelja Instituta imenovala je i razrješivala Vlada Republike Hrvatske, na vrijeme od četiri godine.

Člankom 3. stavkom 2. ZSSI-a propisano je da se odredbe toga Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Obnašatelji dužnosti iz članka 3. stavka 2. ZSSI-a smatraju se dužnosnicima u smislu ZSSI-a te se na njih primjenjuju sve obveze, prava, ograničenja i zabrane propisane tim Zakonom, a ne samo obveza podnošenja izvješća o imovinskom stanju dužnosnika.

Člankom 52. stavkom 3. ZSSI-a propisano je da će državna tijela iz članka 3. stavka 2. ovog Zakona dostaviti Povjerenstvu popis osoba koje podliježu imenovanju, izboru ili potvrdi najkasnije u roku od šest mjeseci od dana stupanja na snagu ovog Zakona.

Na poziv Povjerenstva, Vlada Republike Hrvatske dostavila je sukladno članku 52. stavku 3. ZSSI-a, Popis osoba koje kao dužnosnike imenuje Vlada Republike Hrvatske sa stanjem na dan 27. ožujka 2013.g., uz popratni dopis klasa 200-03/13-08/25, urbroj 50302/04-13-1 od 28. ožujka 2013.g.

U točki 7. navedenog Popisa, kao jedna od osoba koje kao dužnosnike imenuje Vlada Republike Hrvatske u smislu članka 3. stavka 2. ZSSI-a, izričito je naveden „Hrvatski hidrografski institut – dr. sc. Zvonko Gržetić, ravnatelj“.

Stoga je Povjerenstvo, na temelju članka 3. stavka 2. ZSSI-a, a sukladno navedenom Popisu, pri uspostavljanju Registra dužnosnika, pored ostalih upisalo i dužnosnika Nenada Ledera, vršitelja dužnosti Hrvatskog hidrografskog instituta. Navedeni dužnosnik je povodom obnašanja dužnosti uredno podnosio Izvješća o imovinskom stanju dužnosnika. Podaci za pojedine dužnosnike prestaju se prikazivati na internetskim stranicama Povjerenstva po proteku 12 mjeseci od prestanka obnašanja dužnosti.

Zakonom o izmjenama i dopunama Zakona o hidrografskoj djelatnosti („Narodne novine“ broj: 71/14.), koji je stupio na snagu 19. lipnja 2014.g., izmijenjen je članak 34. Zakona o hidrografskoj djelatnosti na način da od stupanja na snagu navedenih izmjena ravnatelja imenuje i razrješava Upravno vijeće HHI-a.

Slijedom navedenog, Povjerenstvo je utvrdilo kako se ravnatelj Hrvatskog hidrografskog instituta do stupanja na snagu Zakona o izmjenama i dopunama Zakona o hidrografskoj djelatnosti („Narodne novine“ broj 71/14.) dana 19. lipnja 2014.g. smatrao dužnosnikom u smislu odredbi ZSSI-a te su se na njega primjenjivale odredbe ZSSI-a. Nakon stupanja na snagu navedenih Izmjena i dopuna Zakona o hidrografskoj djelatnosti, ravnatelja imenuje i razrješuje Upravno vijeće Hrvatskog hidrografskog instituta te se isti više ne smatra dužnosnikom u smislu odredbi ZSSI-a i nije obvezan podnositi Izvješća o imovinskom stanju dužnosnika niti ga obvezuju druge odredbe ZSSI-a. Stoga je dano očitovanje kao što se navodi u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositeljica, poštom

2. Objava na internetskoj stranici Povjerenstva

3. Pismohrana